CELEX: 62018TN0740
Language: sl
Date: 2018-12-18 00:00:00
Title: Zadeva T-740/18: Tožba, vložena 18. decembra 2018 – Taminco and Arysta LifeScience Great Britain/Komisija

25.2.2019   
            
            
               SL
            
            
               Uradni list Evropske unije
            
            
               C 72/35
            
         
      Tožba, vložena 18. decembra 2018 – Taminco and Arysta LifeScience Great Britain/Komisija
      (Zadeva T-740/18)
      (2019/C 72/44)
      Jezik postopka: angleščina
      
         Stranke
      
      
         Tožeči stranki: Taminco BVBA (Gent, Belgija) in Arysta LifeScience Great Britain Ltd (Edinburgh, Združeno kraljestvo) (zastopnika: C. Mereu in M. Grunchard, odvetnika)
      
         Tožena stranka: Evropska komisija
      
         Predlogi
      
      Tožeči stranki Splošnemu sodišču predlagata, naj:
      
                  —
               
               
                  razglasi za nično Izvedbeno uredbo Komisije (EU) 2018/1500 z dne 9. oktobra 2018 o neobnovitvi odobritve aktivne snovi tiram ter prepovedi uporabe in prodaje semen, tretiranih s fitofarmacevtskimi sredstvi, ki vsebujejo tiram (1) in po potrebi zahteva, naj Evropska agencija za varnost hrane zadevno aktivno snov ponovno oceni;
               
            
                  —
               
               
                  naloži, naj se prenehanje odobritve zadevne aktivne snovi podaljša in naj se dopusti ponovna ocena;
               
            
                  —
               
               
                  podredno, izpodbijano uredbo delno razveljavi v delu, v katerem je z njo prepovedana obnovitev zadevne aktivne snovi v zvezi s tretiranjem semen; in
               
            
                  —
               
               
                  toženi stranki naloži plačilo vseh stroškov.
               
            
         Tožbeni razlogi in bistvene trditve
      
      Tožeči stranki v utemeljitev tožbe navajata šest razlogov.
      
                  1.
               
               
                  Prvi tožbeni razlog: izpodbijana uredba je postopkovno nepravilna, ker tožena stranka ni upoštevala umika zahtevka tožečih strank za obnovitev odobritve tirama za foliarne uporabe in njegovo ohranitev zgolj za tretiranje semen.
               
            
                  2.
               
               
                  Drugi tožbeni razlog: izpodbijana uredba je bila sprejeta na podlagi očitne napake pri presoji.
               
            
                  3.
               
               
                  Tretji tožbeni razlog: izpodbijana uredba je bila sprejeta v nasprotju s členom 4(5) Uredbe (ES) št. 1107/2009. (2)
                  
               
            
                  4.
               
               
                  Četrti tožbeni razlog: tožena stranka je delovala ultra vires s tem, da je podala predlog v zvezi z razvrstitvijo zadevne aktivne snovi.
               
            
                  5.
               
               
                  Peti tožbeni razlog: izpodbijana uredba je bila sprejeta po postopku, v katerem pravica tožečih strank do obrambe ni bila spoštovana.
               
            
                  6.
               
               
                  Šesti tožbeni razlog: izpodbijana uredba je bila sprejeta v nasprotju s previdnostnim načelom in načeloma sorazmernosti in enakega obravnavanja, ki sta temeljni načeli Evropske unije.
               
            
         (1)  UL 2018, L 254, str. 1.
      
         (2)  Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL 2009, L 309, str. 1).